Wes Anderson (2014)**Wesley Wales Anderson** (sündinud 1. mail 1969) on Ameerika Ühendriikide filmirežissöör, stsenarist ja filmiprodutsent. 2001. aastal kandideeris ta Oscarile filmi "The Royal Tenenbaums" stsenaariumiga, mille kirjutas kahasse Owen Wilsoniga. Tema filmid on tuntud iseäralikkuse ja unikaalsuse poolest. Need käsitlevad tihti selliseid teemasid nagu lein, süütuse kaotus ja düsfunktionaalsed perekonnad. 

Anderson kogus kuulsust tänu oma varastele töödele "Pudelrakett" (1996) ja "Rushmore" (1998). Sellel ajal kirjutas ta tihti koos Owen ja Luke Wilsoniga.

Lapsepõlv
---------

Wesley Wales Anderson sündis 1969. aastal Texase osariigis Houstonis. Tema ema on Texas Ann Anderson (neiupõlvenimi Burroughs), kinnisvaramaakler ja arheoloog, ja isa Melver Leonard Anderson, kes töötas reklaaminduses ja suhtekorraldajana. Ta on pere kolmest pojast teine. Vanemad lahutasid abielu, kui ta oli kaheksa-aastane. Tema vanem vend Mel on arst ning noorem vend Eric Chase on kirjanik ja kunstnik, kelle maale ja disainiteoseid on kasutatud ka mitmes Andersoni filmis, näiteks filmis "Tenenbaumid". Anderson on inglise, rootsi ja norra päritolu.

Anderson lõpetas 1987. aastal St. Johni kooli Houstonis ning kasutas seda hiljem filmi "Rushmore" peamise asukohana. Lapsena tegi Anderson oma isa Superi 8 mm filmikaameraga tummfilme, millest võtsid osa ta vennad ja sõbrad, kuigi tema algne soov oli saada kirjanikuks. Õppides Austinis Texase ülikoolis, töötas Anderson kooli kõrvalt ka poole kohaga operaatorina. 1989. aastal kohtus ta ülikoolis oma toakaaslase ja tulevase koostööpartneri Owen Wilsoniga. 1991. aastal sai ta bakalaureusekraadi filosoofia erialal.

Filmikarjäär
------------

### 1990. aastad

Andersoni esimene film oli "Pudelrakett" (1996), mis ilmus tema samanimelise lühifilmi ainetel, mille kirjutas koos Luke ja Owen Wilsoniga. See oli krimikomöödia noortest teksaslastest, kes püüdsid hakkama saada suurte vargustega. Film sai häid arvustusi, kuid sellel läks finantsiliselt halvasti.

Tema järgmine film, mille kirjutas samuti koos Owen Wilsoniga, oli "Rushmore" (1998) – omapärane komöödia keskkooliõpilasest ja tema armumisest algkooli õpetajasse. Filmi peaosades olid Jason Schwartzman, Bill Muray ja Olivia Williams. Film sai positiivset kriitikat ja oli finantsiliselt edukas. Sellest filmist peale on Murray mänginud igas Andersoni filmis. 1999. aasta Film Independent's Spirit Awardsi auhindadest võitis Anderson parima režissööri auhinna ja Murray parima meespeaosa auhinna. Aastal 2000 kiitis Martin Scorsese "Pudelraketti" ja "Rushmore'i". 

### 2000. aastad

Andersoni järgmine draama-komöödiafilm "Tenenbaumid" tuli välja aastal 2001. Film keskendub edukale ja kunstilisele New Yorgi pere kolmele lapsele ning nende ekstsentrilisele isale, keda mängib Gene Hackman. Filmis kehastab endist naist Anjelica Huston ning lapsi mängivad Ben Stiller, Luke Wilson ja Gwenyth Paltrow. Filmi saatis järjekordselt rahaline edu ja hea tagasiside. Sellest sai Andesroni finantsiliselt edukaim film aastani 2012, kui seda ületas "Kuutõusu Kuningriik". "Tenenbaumid" teenis ka Oscari auhinna nominatsiooni.

Filmograafia
------------

| Aasta | Pealkiri | Eestikeelne pealkiri | Märkused |
| --- | --- | --- | --- |
| 1992 | "Bottle Rocket" | "Pudelrakett" | lühifilm, kirjutatud koos Luke ja Owen Wilsoniga |
| 1996 | "Bottle Rocket" | "Pudelrakett" | kirjutatud koos Owen Wilsoniga |
| 1998 | "Rushmore" | "Rushmore" | kirjutatud koos Owen Wilsoniga |
| 2001 | "The Royal Tenenbaums" | "Tenenbaumid" | kirjutatud koos Owen Wilsoniga |
| 2004 | "The Life Aquatic with Steve Zissou" | "Mereelu Steve Zissou seltsis" | kirjutatud koos Noah Baumbachiga |
| 2007 | "Hotel Chevalier" | "Hotel Chevalier" | lühifilm, proloog filmile "The Darjeeling Limited" |
| 2007 | "The Darjeeling Limited" | "Darjeeling Limited" | kirjutatud koos Jason Schwartzmani ja Roman Coppolaga |
| 2009 | "Fantastic Mr. Fox" | "Fantastiline härra Reinuvader" | nukufilm, kirjutatud koos Noah Baumbachiga |
| 2012 | "Moonrise Kingdom" | "Kuutõusu kuningriik" | kirjutatud koos Roman Coppolaga |
| 2012 | "Cousin Ben Troop Screening with Jason Schwartzman" |  | lühifilm |
| 2014 | "The Grand Budapest Hotel" | "Grand Budapest Hotell" | draamakomöödia, kirjutatud koos Hugo Guinnessiga |
| 2018 | "Isle of Dogs" | "Koerte saar" | nukufilm |
| 2021 | "The French Dispatch" | "Prantsuse lähetus" |  |
| 2023 | "Asteroid City" |  |  |